ראש הממשלה השתתף בהדלקת נרות בביתו של איש עסקים שהואשם בהונאת מס. באירוע השתתף גם ח"כ ביטן - שסירב לפסול את עצמו מדיון שעוסק בעסקי המשפחה
– בחנוכה 2014 פרסם רה״מ בנימין נתניהו תמונות מהדלקת נרות בכל מקום ממלכתי שרק אפשר. על ארוע אחד הוא פסח: הדלקת נרות בביתו של שפי ששון בראשון לציון. משפחת ששון היא משפחה מוכרת בראשון לציון. בבעלותם תחנות דלק וחברות שונות בתחום הנדל"ן. אב המשפחה, שלום ששון, הוא שותף עסקי זה שנים רבות של איש העסקים עובדיה קוקו – שצבר את עושרו הרב מעסקאות דלק עם הרשות הפלשתינית ונחשב ל"אימפריה" של דלק. הוא מקושר לבכירים ברשות הפלסטינית. עסקי הדלק המשותפים של עובדיה קוקו ושלום ששון הולידו בין היתר בסוף שנות ה-90 כתב אישום נגד השניים בגין פרשת "הונאת הבלו" – השניים הואשמו, ביחד עם מעורבים נוספים, שהשתמשו בחשבוניות פיקטיביות בהקשר של החזרי מס שקיבלו גם על דלק שלא הועבר. בעוד שהמעורבים האחרים הורשעו, התיק נגד השניים נסגר בהחלטת היועץ המשפטי לממשלה, שהחליט זאת בתמורה לכך שהשניים יעבירו תשלום לרשויות המס וישלמו כופר (תחליף להעמדה למשפט פלילי). עובדיה קוקו היה גם שותף להפעלת הקזינו ביריחו בבעלותו של מרטין שלאף, וגם שותף עסקי של שוני גבריאלי. במסיבת החנוכה נכחו מלבד נתניהו גם השר גלעד ארדן ועו״ד דוד ביטן – לשעבר סגן ראש עיריית ראשון לציון, איש ליכוד ותיק וכיום יו״ר ועדת הכנסת. ח״כ ביטן ושפי ששון מכרים. כשהגישו לוועדת המשנה לתכנון ובנייה בקשה להקמת תחנת דלק בראשון לציון, המשיך ביטן, למרות הקשר לכאורה למשפחת ששון, לכהן כיו"ר אותה ועדה שאמורה לקבל את ההחלטה בעניינם. על אף שהוגשה בקשה שיפסול עצמו, הבקשה נדחתה. הוועדה, בראשה כאמור עמד, דנה והחליטה לאשר את הקמת תחנת התדלוק, תוך שהיא דוחה את ההתנגדויות שהוגשו כנגד ההקמה.    יש תמונות חינניות של רה״מ בארוע. 